**OBRAZLOŽENJE**

Člankom 13. stavkom 6. Zakona o zaštiti od požara (Narodne novine 92/10 i 114/22; u daljnjem tekstu: Zakon) propisano je da jedinice lokalne i područne (regionalne) samouprave najmanje jednom godišnje usklađuju planove zaštite od požara s novonastalim uvjetima.

Točkom E.17 Procjene ugroženosti od požara i tehnološke eksplozije za područje Grada Zagreba (Službeni glasnik Grada Zagreba 9/19) određeno je da Plan zaštite od požara Grada Zagreba donosi gradonačelnik Grada Zagreba.

Člankom 60. stavkom 1. točkom 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da gradonačelnik kao nositelj izvršnih poslova u okviru samoupravnog djelokruga Grada Zagreba, između ostalog, obavlja i druge poslove utvrđene zakonom, statutom i drugim propisima.

Gradonačelnik Grada Zagreba donio je 25. ožujka 2020. Plan zaštite od požara Grada Zagreba (Službeni glasnik Grada Zagreba 7/20; u daljnjem tekstu: Plan). Dana 9. veljače 2022. gradonačelnik Grada Zagreba donio je Izmjene i dopunu Plana (Službeni glasnik Grada Zagreba 6/22), a 28. lipnja 2023. donio je Izmjene Plana (Službeni glasnik Grada Zagreba 23/23).

Člankom 13. stavkom 9. Zakona propisano je da je pri donošenju Plana potrebno osigurati sudjelovanje javnosti. Pri usklađenju Plana s novonastalim uvjetima, prijedlog Izmjena Plana bio je upućen na savjetovanje sa zainteresiranom javnošću u trajanju od 30 dana u razdoblju od 13. ožujka 2024. do 11. travnja 2024. te na isti nije bilo primjedaba niti prijedloga.

Obzirom na odredbu Zakona kojom se propisuje godišnja obveza usklađivanja planova zaštite od požara s novonastalim uvjetima, ovom izmjenom Plana usklađeni su podaci o povjerenstvima Vatrogasne zajednice Grada Zagreba, kadrovskoj popunjenost Javne vatrogasne postrojbe Grada Zagreba zbirno i po vatrogasnim postajama, stanju vatrogasnih vozila, dojavi požara i sustava uzbunjivanja, odgovornim osobama Vatrogasne zajednice Grada Zagreba, broju vatrogasaca po dobrovoljnim vatrogasnim društvima u vatrogasnim zvanjima, podaci o pravnim osobama koje raspolažu opremom i mehanizacijom koja bi se mogla koristiti u većim požarima te količini, vrsti i godini proizvodnje strojeva i mehanizacije te podaci o pravnim osobama i njihovoj kategorizaciji razvrstavanja u I. i II. kategoriju ugroženosti od požara.

Slijedom navedenog, predlaže se gradonačelniku Grada Zagreba donošenje Izmjena Plana u svrhu usklađivanja s novonastalim uvjetima kao u predloženom tekstu.